ไฟแนนเชียลไดเจสต์
กบข.จับมือเมเจอร์ให้สมาชิกดูหนังราคา 100 บาท
12 ก.ย. 2555

กบข.จับมือเมเจอร์ให้สมาชิกดูหนังราคา 100 บาท
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข. ร่วมมือกับบริษัท เมเจอร์ ซีนีเพล็กซ์ กรุ้ป (MAJOR) จัดโครงการ “สิทธิพิเศษบัตรชมภาพยนตร์เมเจอร์กบข.” มอบสิทธิพิเศษสำหรับสมาชิก กบข.ทั่วประเทศให้ชมภาพยนตร์ทุกเรื่อง ทุกรอบ และทุกโรง ในราคาเริ่มต้นที่ 100 บาท ได้ 10 ที่นั่งต่อเดือน โดยไปล็อกอินเข้าระบบ GPF Web Service ที่เว็บไซต์ กบข. แล้วนำบาร์โค้ดมาซื้อบัตรหนัง ตั้งแต่วันนี้20 ส.ค. 2556
“กบข.ได้รับความร่วมมือจากเมเจอร์ โดยมีโรงภาพยนตร์ครอบคลุมทั่วประเทศ สามารถตอบสนองความต้องการของสมาชิก กบข.กว่า 1.2 ล้านคนทั่วประเทศ และเป็นโอกาสดีที่สมาชิกจะได้มีความสุข มีช่วงเวลาพิเศษกับครอบครัวในราคาพิเศษ” น.ส.โสภาวดี กล่าว 
ด้านนายเชษฐ มังคโลดม รองประธานเจ้าหน้าที่บริหาร บริษัท เมเจอร์ ซีนีเพล็กซ์ กรุ้ป กล่าวว่า บริษัทมั่นใจว่าจะรองรับความต้องการชมภาพยนตร์ของสมาชิก กบข.ได้อย่างเต็มที่ และสามารถขยายกลุ่มเป้าหมายที่เป็นสมาชิก กบข. อายุระหว่าง 35-40 ปี ให้ใช้บริการโรงภาพยนตร์ของเมเจอร์มากขึ้น นอกจากนั้น เมเจอร์มีโครงการนำภาพยนตร์ดังในอดีตมาฉายใหม่ จัดคอนเสิร์ตย้อนยุค หรือการสัมมนาพิเศษที่เหมาะสมกับสมาชิก กบข.อีกด้วย 
GLAND แจงเหตุผลราคาหุ้นเฉียดซิลลิง
บริษัท แกรนด์ คาแนล แลนด์ (GLAND) ชี้แจงตลาดหลักทรัพย์ถึงพัฒนาการใดๆ ที่อาจส่งผลต่อราคาหุ้นของบริษัทปรับตัวขึ้นแรงกว่า 27% ปิดที่ 4 บาท เพิ่มขึ้น 0.86 บาท ด้วยมูลค่าการซื้อขายสูงมากถึง 164 ล้านบาท เข้าเกณฑ์ Trading Alert List ว่า บริษัทย่อยของบริษัท ได้แก่ บริษัท เบ็ล ดีเวลลอปเมนท์ เริ่มจดทะเบียนโอนกรรมสิทธิ์ห้องชุดในโครงการ เบ็ล อเวนิว 1 ให้แก่ลูกค้า ทำให้บริษัทย่อยเริ่มมีการรับรู้รายได้ตามมาตรฐานบัญชี
HFT ขายหุ้นคืน 4.37 ล้านบาท
บริษัท ฮั้วฟง รับเบอร์ (ไทยแลนด์) หรือ HFT รายงานว่า วันที่ 10 ก.ย.ที่ผ่านมา ได้ขายหุ้นที่ซื้อคืนจำนวน 1.7 ล้านหุ้น ราคาหุ้นละ 2.56-2.58 บาท มูลค่ารวม 4,372,000 บาท ล่าสุดราคาหุ้นปิดที่ 2.48 บาท ลดลง 0.10 บาท จากวันก่อน
ปัจจุบันคงเหลือหุ้นที่ยังไม่ได้ขายอีกจำนวน 26,647,700 หุ้น คิดเป็น 4.05% ของทุนเรียกชำระแล้ว มูลค่ารวม 65.16 ล้านบาท หรือเฉลี่ยหุ้นละ 2.44 บาท ซึ่งจะครบกำหนดระยะเวลาที่ต้องจำหน่ายหุ้นที่ซื้อคืน วันที่ 10 พ.ย. 2556